ธปท.พร้อมเข้าดูแลค่าเงินหากเคลื่อนไหวต่างจากภูมิภาค
ผู้ว่า ธปท. พร้อมใช้เครื่องมือที่มีเข้าดูแลค่าเงินให้สอดคล้องกับภูมิภาค ย้ำภาคธุรกิจต้องบริหารความเสี่ยงอัตราแลกเปลี่ยน
31 ส.ค. 2559

ผู้ว่า ธปท. พร้อมใช้เครื่องมือที่มีเข้าดูแลค่าเงินให้สอดคล้องกับภูมิภาค ย้ำภาคธุรกิจต้องบริหารความเสี่ยงอัตราแลกเปลี่ยน
นายวิรไท สันติประภพ ผู้ว่าการธนาคารแห่งประเทศไทย (ธปท.) เปิดเผยว่า ทิศทางค่าเงินบาทที่ผันผวนมีปัจจัยหลักมาจากต่างประเทศ จากการดำเนินนโยบายการเงินรวมทั้งภาวะการฟื้นตัวของเศรษฐกิจประเทศอุตสาหกรรมหลัก ที่ทำให้ค่าเงินประเทศนั้นเปลี่ยนแปลง ซึ่งในบางช่วงค่าเงินบาทอยู่ในทิศทางแข็งค่าก็มาจากการที่ค่าเงินเหรียญสหรัฐอ่อนค่าลงเมื่อเทียบกับเงินสกุลอื่น
อย่างไรก็ตาม ความเคลื่อนไหวของค่าเงินบาทตั้งแต่ต้นปีจนถึงปัจจุบันเฉลี่ยรายวันมีความผันผวนต่ำเมื่อเทียบกับสกุลอื่น โดยคิดเป็น 4% ขณะที่ เงินริงกิตมาเลเซียและเงินวอนเกาหลีใต้ มีความผันผวนสูงกว่าเป็นเท่าตัว สะท้อนว่าธุรกิจของประเทศเหล่านั้นต้องมีการบริหารจัดการได้ดี ซึ่งการที่ความผันผวนจะยังคงมีอยู่เช่นนี้ต่อไป ธุรกิจไทยและสถาบันการเงินต้องมีทักษะและความสามารถในการรับมือความเปลี่ยนแปลงให้ทัน
สำหรับข้อเรียกร้องจากภาคเอกชนที่ต้องการให้ธปท.ดูแลค่าเงินบาทที่แข็งค่านั้น ธปท. ได้มีการคุยกับภาคเอกชนในหลายอุตสาหกรรมอย่างต่อเนื่อง ภาคเอกชนให้ความสำคัญกับความเคลื่อนไหวค่าเงินบาทจะต้องไม่แตกต่างกับประเทศคู่ค้าคู่แข่งของไทย
อย่างไรก็ตาม หากพบว่า มีเงินที่ไหลเข้าในบางช่วงเวลา ซึ่งอาจมีผลเสียต่อการฟื้นตัวของเศรษฐกิจไทย หรือเมื่อรู้สึกว่าความเคลื่อนไหวของอัตราแลกเปลี่ยนไม่สอดคล้องกับเสถียรภาพทางการเงินและการฟื้นตัวของเศรษฐกิจที่กำลังเกิดขึ้น ธปท.ก็พร้อมเข้าไปดูแล ภายใต้เครื่องมือหลายประเภทที่จะใช้ได้